Plaaswerker gevonnis vir meisie (9) se verkragtingArgieffoto ŉ Plaaswerker wat hom seksueel aan twee jong meisies ontbloot het voordat hy later, in ŉ aparte voorval, een van die meisies twee keer verkrag het, is Dinsdag twee lewenslange vonnisse opgelê. Koos Klein (38) is in die Parow seksuele oortredingshof in die Wes-Kaap deur landdros Mandy van Leefe gevonnis. Van Leefe het gesê die lewenslange vonnisse moet as ŉ weerspieëling dien van die samelewing se afsku vir wat hy gedoen het. Klein het verskeie vorige oortredings, waaronder een van onsedelike aanranding in 1995 en nog een van verkragting in 2003. Die misdade waarvoor hy Dinsdag gevonnis is, het hy verlede jaar gepleeg terwyl hy uit was op parool. Terwyl hy in die beskuldigdebank gesit en wag het vir die hofverrigtinge om te begin, het hy vir die landdros geglimlag. Van Leefe het hom skerp berispe en gesê “daar is niks om oor te glimlag” nie. Volgens die klagstaat het Klein hom eers aan ŉ negejarige meisie ontbloot en toe, tydens ŉ tweede geleentheid, aan ŉ agtjarige meisie verlede jaar. Daarna het hy met die negejarige meisie orale seks gehad voordat hy haar verkrag het. Die landdros het bevind dat die orale seks ook gelykstaande is aan verkragting. Die oortredings het gebeur toe Klein op ŉ plaas in Durbanville gewoon het. Hy het albei meisies en hul ouers geken. Die ouers het hom vertrou en die meisies toegelaat om hom te vergesel winkels toe. In albei voorvalle van verkragting het hy die negejarige meisie by nabygeleë bosse ingelok. Carmelila Samuels, Klein se regsverteenwoordiger, het aangevoer daar is dwingende omstandighede hoekom die hof kan afwyk van ŉ vonnis van lewenslange tronkstraf vir verkragting en het die hof versoek om Klein net 15 jaar tronkstraf op te lê. Die landdros het egter met die staatsaanklaer, Yolanda Pretorius, saamgestem dat daar geen redes is om van die minimum voorgeskrewe vonnis af te wyk nie. Die landdros het gesê sy sidder om te dink wat die dogtertjie moes deurgaan toe hy haar verkrag het. Sy het gesê gemeenskappe is “siek en sat” vir geweld teen vroue en kinders en verwag van die hof om oortreders op gepaste wyse te straf. Die landdros het gesê afgesien van die twee vonnisse van lewenslange tronkstraf, sal Klein se naam ook in die register vir seksuele oortreders opgeneem word.